**Τίτλος Σεναρίου:** Η σχέση μας με τα ζώα

**Όνομα:** Στέλιος

**Επίθετο:** Χριστοδουλίδης

**Όνομα:** Αικατερίνη

**Επίθετο:** Λουκά

**Μάθημα/Γλώσσα:** Παραγωγή γραπτού λόγου

**Ομάδα/Στόχος (Βαθμίδα Εκπαίδευσης και Τάξη):** Πρωτοβάθμια, Έ

**Ομάδα/Στόχος (Επίπεδο Γλωσσομάθειας):** Γ2

**Διάρκεια Σεναρίου σε διδακτικές ώρες:** 4

**Θέμα/αντικείμενο διδασκαλίας:** Αφήγηση

**Λέξεις κλειδιά:** Αιτίες-συνέπειες, σύστημα-οικοσύστημα, ευθύνη, ισότητα.

**Τέχνες που εμπλέκονται:** Λογοτεχνία (ποίηση-επική ποίηση-διήγημα-τραγωδία)-κινηματογράφος-ζωγραφική.

**Διδακτικό εγχειρίδιο (αν χρησιμοποιείται):** -

**Διδακτικοί στόχοι:**Γενικός σκοπός: -Να αντιλαμβάνονται τον εαυτό τους ως μέλος του οικοσυστήματος. Επιμέρους στόχοι: -Να προβληματιστούν σχετικά με τον τρόπο που αλληλεπιδρούμε με τα ζώα και με τον ρόλο που αυτά παίζουν στο οικοσύστημα. -Να αναγνωρίζουν τα βασικά χαρακτηριστικά και τα κίνητρα όσων κακοποιούν τα ζώα. -να αναπτύξουν αίσθημα ευθύνης απέναντι στα ζώα. -Να αναζητούν τις αιτίες του προβλήματος και να εκτιμούν τις συνέπειες. -Να συνθέτουν ένα αφηγηματικό κείμενο. -Να προτείνουν λύσεις για την αντιμετώπιση του προβλήματος.

**Μέθοδοι διδασκαλίας:** Η διδασκαλία εκκινεί από τις αρχές της εμπειρικής μάθησης ενώ είναι δομημένη με βάση τη στοχοταξινομία του B. Bloom, εξυπηρετώντας στόχους γνώσεων (σύστημα-ισορροπία-αλληλεπίδραση), στάσεων (ευθύνη-ισότητα)και δεξιοτήτων (κριτική σκέψη, διάλογος, έρευνα, αφήγηση). Μέσω της διαφοροποίησης στόχο έχει να εξυπηρετήσει τις ανάγκες κάθε μαθητή. Πρόκειται για μια ολιστική προσέγγιση της γνώσης, καθώς αξιοποιεί διάφορους τύπους μάθησης (συσσωρευτική ,αφομοιωτική, προσαρμοστική, μετασχηματιστική). Ειδικότερα αξιοποιούνται οι παρακάτω εκπαιδευτικές τεχνικές: -Μελέτη περίπτωσης. -Θέση ερωτήσεων. -Καταιγισμός ιδεών. -Χιονοστιβάδα. -Εργασία σε ομάδες. -Διάλογος. -Εννοιολογικοί χάρτες. -Πρακτική άσκηση.

**Διαθεματικότητα:**Οι μαθητές αξιοποιώντας το γνωστικό πεδίο της τέχνης, ως φορέα αξιών, αντιλήψεων και συμπεριφορών κάθε εποχής, εμπλέκονται στην παραγωγή γραπτού λόγου. Έννοιες όπως το οικο-σύστημα, οι αιτίες και οι συνέπειες, κουβαλούν μέσα τους γνώση από άλλα γνωστικά αντικείμενα, όπως η Ιστορία και η Γεωγραφία. Η έρευνα στα έργα τέχνης, εν είδει μελέτης περίπτωσης, εμπλέκει τους μαθητές στη διαδικασία παρατήρησης και καταγραφής του ιστορικού και κοινωνικού πλαισίου και τους κάνει να αναζητήσουν λύσεις από διαφορετικά γνωστικά πεδία.

**Φάση 1 (Χρονική διάρκεια,  βήματα διδασκαλίας, δραστηριότητες, ρόλος εκπαιδευτικού,  μαθητών/μαθητριών):** ΔΡΑΣΤΗΡΙΟΤΗΤΕΣ: 1) Τίτλος: ΠΟΙΟΣ ΕΧΕΙ ΚΑΤΟΙΚΙΔΙΟ; Ερώτηση αφόρμησης (διάρκεια 5΄): Ποιος έχει κατοικίδιο ζωάκι και τι; Ο εκπαιδευτικός καταγράφει τις απαντήσεις των μαθητών στον πίνακα.(ολομέλεια). 2) Τίτλος: ΠΟΙΑ ΕΙΝΑΙ Η ΣΧΕΣΗ ΜΑΣ ΜΕ ΤΑ ΖΩΑ;; Καταιγισμός ιδεών (διάρκεια 10΄) : Ερώτημα: τι μας προσφέρουν τα ζώα και τι τους προσφέρουμε εμείς; Ο εκπαιδευτικός καταγράφει τις απαντήσεις των μαθητών σε διάγραμμα της μορφής Τ στον πίνακα. (ολομέλεια) 3) Τίτλος: Η ΠΕΡΙΠΤΩΣΗ ΤΟΥ ΧΑΓΚΕΝ Μελέτη περίπτωσης (διάρκεια 25΄) : Προβολή των πρώτων 25 λεπτών της ουγγρικής ταινίας "Ο λευκός Θεός" (Η αφίσα της είναι συνημμένη). Πρόκειται για μια αφήγηση της μαζικής εγκατάλειψης και στη συνέχεια θανάτωσης των σκύλων κάποιας πόλης στην Ουγγαρία, έπειτα από την ψήφιση ενός νόμου που επέβαλλε φόρο στα ημίαιμα. Κατά τη διάρκεια της ταινίας οι μαθητές καταγράφουν σε ό,τι τους κάνει εντύπωση στη στήλη see ενός πίνακα, που τους έχει μοιραστεί .(Ο πίνακας see-think-wonder επισυνάπτεται με τον ίδιο τίτλο) . (ατομικά) 4) Τίτλος: ΦΑΝΤΑΣΟΥ ΤΗ ΣΥΝΕΧΕΙΑ... Χιονοστιβάδα (διάρκεια 20΄): Οι μαθητές συζητούν σε ζευγάρια και καταγράφουν στη στήλη think του ίδιου πίνακα τις σκέψεις τους και τις ερμηνείες που δίνουν σε όσα παρατήρησαν. Έπειτα συζητούν στην ομάδα τους και καταγράφουν στην τελευταία στήλη, wonder, τα συμπεράσματα και τα ερωτήματα που, ενδεχομένως, τους γεννήθηκαν. Στο τέλος τα ανακοινώνουν στην ολομέλεια και ο εκπαιδευτικός τα γράφει στον πίνακα. (ζευγάρια-ολομέλεια). Η τεχνική αυτή αποσκοπεί στο να μεταφέρει σταδιακά από το άτομο στην ολομέλεια κάποιες απόψεις και ιδέες ή και ερωτήματα, που θα έχουν φιλτραριστεί και αναδειχθεί μέσα στις ομάδες, χωρίς να υπάρχουν, όμως, τα αρνητικά συναισθήματα της έκθεσης στην ολομέλεια, καθώς κάθε άποψη έχει επικυρωθεί στην ομάδα και την αντιπροσωπεύει. Ακόμη, εξασφαλίζει πλουραλισμό απόψεων και καθολική συμμετοχή στη διαδικασία της μάθησης, καθώς η μετάβαση από το άτομο στη δυάδα, στην ομάδα και τέλος στην ολομέλεια δίνει συχνά την ευκαιρία να εκφραστούν όλα τα μέλη, με τον τρόπο που τους ταιριάζει. Τέλος, απαιτεί κριτική και δημιουργική ικανότητα ενώ καλλιεργείται παράλληλα ομαδικό πνεύμα και αίσθημα ασφάλειας.

**Φάση 2 (Χρονική διάρκεια,  βήματα διδασκαλίας, δραστηριότητες, ρόλος εκπαιδευτικού,  μαθητών):** 5α) Τίτλος: ΤΑ ΖΩΑ ΣΤΗΝ ΤΕΧΝΗ Εργασία σε ομάδες (διάρκεια 30΄) : Οι πέντε (στην κρίση του κάθε εκπαιδευτικού) ομάδες αναλαμβάνουν να ερευνήσουν από ένα έργο τέχνης η κάθε μία . Σε πίνακα και σε εννοιολογικό χάρτη, τα οποία έχουν μοιραστεί (είναι συνημμένα με τον τίτλο t-chart profile template), οι μαθητές γράφουν τις αιτίες και τις συνέπειες της κακομεταχείρισης των ζώων καθώς και τα χαρακτηριστικά όσων κακοποιούν τα ζώα, αφού τα αναζητήσουν και τα εντοπίσουν σε συνεργασία με την ομάδα τους στα διάφορα έργα τέχνης. Η διανομή των έργων γίνεται με κριτήριο το γλωσσικό υπόβαθρο κάθε ομάδας, τα ενδιαφέροντά τους και τις εκπαιδευτικές ανάγκες τους. Εν προκειμένω, επειδή στην τάξη μας φοιτούν και δύο μαθητές από το εξωτερικό, η ομάδα αυτή θα επεξεργαστεί ένα ποίημα του Τσ. Μπουκόφσκι στα Αγγλικά και στα Ελληνικά. Η δεύτερη ομάδα θα δουλέψει σε ένα απόσπασμα από την Οδύσσεια του Ομήρου, η τρίτη στην τραγωδία του Σοφοκλή "Αίας", η τέταρτη στο διήγημα του Π. Νιρβάνα " τι θα ειπεί σκλαβιά" καθώς και στον πίνακα του Α. Ματίς "τα χρυσόψαρα". Η τελευταία ομάδα αναλαμβάνει να κάνει έρευνα στο ποίημα του Κ. Βάρναλη "ο κυρ-Μέντιος" (τα αρχεία επισυνάπτονται ξεχωριστά με το όνομα του κάθε έργου). (ομαδικά). 5β) Παρουσίαση στην ολομέλεια (διάρκεια 30΄) : Οι ομάδες παρουσιάζουν στην ολομέλεια τα αποτελέσματα της έρευνάς τους. Παράλληλα ο εκπαιδευτικός αποτυπώνει σε ένα T-chart στον πίνακα τις αιτίες και τις συνέπειες της κακοποίησης αλλά και τα χαρακτηριστικά των δραστών σε εννοιολογικό χάρτη, έτσι όπως αναδείχθηκαν από τους μαθητές απ' όλα τα έργα τέχνης. (ολομέλεια). 7) Τίτλος: ΣΥΜΠΕΡΑΣΜΑΤΑ-ΝΕΑ ΕΡΩΤΗΜΑΤΑ Διάλογος-θέση ερωτήσεων (διάρκεια 15΄) : Στη φάση αυτή οι μαθητές συνδέουν τη γνώση που αποκόμισαν από την έρευνα σε όλα αυτά τα έργα τέχνης διαφορετικών εποχών με περιστατικά που, ενδεχομένως, έχουν πέσει στην αντίληψή τους μέσα από τα δικά τους βιώματα. Ο εκπαιδευτικός συντονίζει και ανακατευθύνει με ερωτήσεις τον διάλογο.(ολομέλεια).

**Φάση 3 (Χρονική διάρκεια,  βήματα διδασκαλίας, δραστηριότητες, ρόλος εκπαιδευτικού,  μαθητών):** 8) Τίτλος: ΓΡΑΨΕ ΤΗ ΣΥΝΕΧΕΙΑ Πρακτική άσκηση (διάρκεια 45΄) : Οι μαθητές έχοντας μπροστά τους, γραμμένη στον πίνακα, όλη αυτή τη γνώση, αποτέλεσμα της έρευνάς τους, καθώς και ένα σχεδιάγραμμα με τα δομικά μέρη της αφήγησης γράφουν τη συνέχεια της ιστορίας της ταινίας, που διακόπηκε, όπως ο καθένας τη φαντάζεται. Η αφήγηση που θα δημιουργήσουν θα περιλαμβάνει όλες αυτές τις γνώσεις για τον χαρακτήρα των ηρώων τα κίνητρά τους (αιτίες) τα αποτελέσματα των πράξεών τους (συνέπειες), θα βρει τρόπο να υπερπηδήσει τα εμπόδια (ανατροπές) και θα προτείνει λύσεις στο πρόβλημα της κακοποίησης των ζώων (δείγματα από τις αφηγήσεις των μαθητών επισυνάπτονται ατομικά).